Өшкерелгән су күп кенә чирләрдән дәвалый

	Ашамыйча кеше бер ай тора ала, ә сусыз 3 көн дә яшәргә авыр, диләр. Су — яшәү чыганагы. Диндә дә аңа аерым игътибар бирелә. “Хәләл маркет” оештырган чарада дин әһелләре, медицина белгечләре суның файдалы үзлекләре хакында сөйләште. Төп оештыручы Гүзәл Абдрафикова Коръәндәге суга бәйле аятьләр белән таныштырды. Бу хакта Пәйгамбәребез (с.г.в.) нең хәдисләрен китерде.	 — Җир йөзендә җан ияләре барысы да судан барлыкка килгән. Коръәндә “Нур” сүрәсенең 45 нче аятендә: “Аллаһ һәр җанлыны судан яралтты. Аларның бәгъзеләре корсагы өстендә шуышып йөри, кайберләре исә ике аякта хәрәкәт итә, кайсылары дүрт аякта тора. Аллаһ ни теләсә, шуны яралтыр. Хактыр ки, Аллаһның бар нәрсәгә кодрәте җитә”, — диелә. “Фуркан” сүрәсенең 54 нче аятендә әйтелгәнчә: “Аллаһ кешене бер тамчы судан халык кылды, аларны ир вә хатын итеп, нәсел-нәсәпне үрчетте, Раббың һәр эшкә кадир булды”, — дип аятьләр белән таныштырды Гүзәл ханым. Су кешенең тәнен генә пакьләп калмый, ул сәламәтлекне ныгыта. Ә дога укып эчкән су күңелне дә чистарта. “Фуркан” сүрәсенең 48 нче аятендә дә бу хакта бәян ителә. “Аллаһ рәхмәте белән яңгыр алдыннан җил җибәреп, кешеләрне шатландырадыр, ул җилләр кирәк җиргә болытлар алып килер, вә Без сезгә болытлардан пакь су иңдердек”, — диелә. 
	Эльвира МОЗАФФАРОВА	
Ирек мәйданы

	№ --- | 18.05.2022	


